แห่เก็งกำไร‘EARTH’ไปเยอรมนี
แห่เก็งกำไร “เอ็นเนอร์ยี่ เอิร์ธ” ข่าวสะพัดรับเชิญจากตลาดหุ้นเยอรมนีเข้าจดทะเบียนซื้อขายทั่วยุโรป
19 ม.ค. 2556

แห่เก็งกำไร “เอ็นเนอร์ยี่ เอิร์ธ” ข่าวสะพัดรับเชิญจากตลาดหุ้นเยอรมนีเข้าจดทะเบียนซื้อขายทั่วยุโรป
ราคาหุ้นบริษัท เอ็นเนอร์ยี่ เอิร์ธ (EARTH) ปรับตัวขึ้นโดดเด่น และมีมูลค่าซื้อขายหนาแน่น เปิดตลาดราคากระโดด 0.50 บาท ที่ 7.75 บาท ขึ้นไปสูงสุด 7.95 บาท ก่อนย่อลงมาปิด 7.80 บาท เพิ่มขึ้น 0.55 บาท หรือ 7.59% มูลค่าซื้อขาย 554.18 ล้านบาท 
เจ้าหน้าที่การตลาด (มาร์เก็ตติง) กล่าวว่า หุ้น EARTH มีแรงซื้อเข้ามา เนื่องจากเริ่มมีกระแสข่าวแพร่สะพัดว่า EARTH ได้รับคำเชิญจากตลาดหุ้น มิวนิก ของเยอรมนี ให้นำหุ้น EARTH ไปจดทะเบียนซื้อขาย ซึ่งหากเป็นไปตามคำเชิญ ถือเป็นบริษัทจดทะเบียนบริษัทแรก ที่เข้าตลาดหุ้นมิวนิก และขณะนี้ผู้บริหาร และทีมงานได้เดินทางไปเจรจาแล้วเมื่อต้นสัปดาห์ที่ผ่านมา 
“หุ้นตัวเล็กทั่วกระดาน ถูกปลุกขึ้นมาเล่นตามภาวะตลาดรวมที่เอื้อการเก็งกำไร บางตัวมีเรื่องราวจริง และก็มีบางตัวที่เป็นข่าวปล่อย กรณีของ EARTH หากเป็นเรื่องจริง จะส่งผลดีอย่างมากต่อบริษัทและประเทศไทย” มาร์เก็ตติง กล่าว 
มาร์เก็ตติง กล่าวว่า การเข้าตลาดหุ้นมิวนิก นี้ไม่ได้ซื้อขายเฉพาะตลาดหุ้นมิวนิก ของเยอรมนีเท่านั้น แต่นักลงทุนในกลุ่มที่ใช้เงินสกุลยุโรปในหลายประเทศสามารถเข้ามาซื้อขายได้ ตลาดหุ้นยุโรป มีบัญชีซื้อขายหุ้นรวม 300 ล้านบัญชี ขณะที่ประเทศไทยมีเพียง 3 แสนบัญชีเท่านั้น 
แหล่งข่าวจาก EARTH เปิดเผยว่า ทีมงานผู้บริหารได้เดินทางไปประเทศเยอรมนีจริงเมื่อต้นสัปดาห์ เพื่อไปให้ข้อมูลนักลงทุนที่ต้องการลงทุนตามคำเชิญ และหาข้อมูลในการนำบริษัทเข้าตลาดหุ้นมิวนิก ส่วนจะตัดสินใจอย่างไรขึ้นอยู่กับที่ประชุมคณะกรรมการ (บอร์ด) ที่จะประชุมเร็วๆ นี้ เพื่อพิจารณาอนุมัติ